<classify> WAZIRI wa Katiba na Sheria, Profesa Palamagamba Kabudi amewataka viongozi kujua mila na desturi za uongozi ili kuwa mfano bora kwa wale walio chini yao.Profesa Kabudi alisema hayo jijini Dar es Salaam wakati akifunga kozi fupi ya sita katika Chuo cha Taifa cha Ulinzi NDC kilichopo Kunduchi wilayani Kinondoni.Aliwaambia viongozi hao kuwa hivi sasa wengi wao wameweka pembeni mila na desturi hizo na kuanza kutumia akili zao huku wakisahau kanuni na sheria zilizowekwa.Msipokuwa na mila na desturi za taifa mtayumba. Unaposhika mila yako inakupa nguvu na mwelekeo, alisema Profesa Kabudi.Alisisitiza kuwa serikali kwa miaka mingi imekuwa ikithamini kazi ambazo viongozi mbalimbali huzifanya hivyo imekuwa ikihakikisha viongozi husika wanapata mafunzo stahiki ili wajue sheria, kanuni, taratibu, mila na desturi za uongozi ili watekeleze kazi zao kwa ufanisi na kukidhi mategemeo ya waliowateua au kuwachagua.Akimnukuu Waziri Mkuu wa zamani, hayati Edward Sokoine akiwaeleza viongozi wa serikali na mashirika ya umma kuwa,Kwa jamii zote uongozi na hasa wa ngazi ya juu ni jambo muhimu na zito sana, kila jamii ina mila na desturi zao ambazo huzithamini sana.Kadhalika wana vipimo vya tabia, mwenendo na uwezo wa viongozi wa wale ambao wenyewe wamewachagua kama viongozi wao, Tanzania kama nchi nyingine inatilia uzito suala la uongozi.Ndiyo sababu viongozi wote wa ngazi za juu hula kiapo kabla ya kupokea dhamana ya uongozi,.Waziri huyo alisema ni imani yake kuwa kozi hiyo imeongeza tija katika utekelezaji wa majukumu yao viongozi hao waliohitimu kwa kupata uelewa wa jinsi wanavyotakiwa kutekeleza majukumu yao.Pia katika kipindi hiki cha kuelekea nchi ya viwanda na uchumi wa kati, alisema serikali inataka kuona viongozi wenye mabadiliko ya ufikiri kimkakati na maonyo ya mbali.Amesema baada ya kozi hiyo anategemea utii kwa viongozi hao kwa mamlaka ya uteuzi na nyingine utaongezeka pia kutumia nafasi walizonazo kuishauri mamlaka kwa hekima.Awali, Mkurugenzi wa Mafunzo NDC, Dk Lucy Shule alisema kozi iliyofundishwa kwa viongozi hao ilihusu uzalendo mhimili wa usalama wa Taifa. Alisema katika taifa uzalendo una nafasi kubwa unatakiwa kulelewa, kupaliliwa na hata kuchochewa pale inapolazimu. Ipo haja ya kuwa na mjadala wa kitaifa kuhusu kuporomoka kwa maadili, amesema Dk Shule.  <topic>: KITAIFA 